Euroopa Liidu Teataja L 046 , 16/02/2002 Lk 0014 - 0015



Komisjoni määrus (EÜ) nr 292/2002, 15. veebruar 2002, millega muudetakse määrust (EÜ) nr 1614/2000, millega sätestatakse üldise soodustuste süsteemi raames kehtestatud päritolustaatusega toodete määratluse erandid määrusest (EMÜ) nr 2454/93, et võtta arvesse Kambodža eriolukorda teatavate tekstiiltoodete ühendusse eksportimisel EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, [1] viimati muudetud Euroopa Parlamendi ja nõukogu määrusega (EÜ) nr 2700/2000, [2] eriti selle artiklit 247, ning arvestades järgmist: (1) Nõukogu 10. detsembri 2001. aasta määrusega (EÜ) nr 2501/2001 üldiste tariifsete soodustuste kava kohaldamise kohta ajavahemikus 1. jaanuar 2002 — 31. detsember 2004 [3] andis ühendus Kambodžale üldised tariifsed soodustused. (2) Komisjoni 2. juuli 1993. aasta määrusega (EMÜ) nr 2454/93, millega nähakse ette ühenduse tolliseadustikku kehtestava nõukogu määruse (EMÜ) nr 2913/92 [4] rakendussätted (viimati muudetud määrusega (EÜ) nr 993/2001 [5]), sätestatakse üldiste tariifsete soodustuste kava (GSP) raames kohaldatav päritolustaatusega toodete määratlus. Määrusega (EMÜ) nr 2454/93 sätestatakse siiski erandid üldise soodustuste süsteemiga hõlmatud vähim arenenud riikide suhtes, kes esitavad ühendusele vastava taotluse. (3) Kambodža suhtes on kohaldatud sellist teatavate tekstiiltoodetega seoses antud erandit alates 1997. aastast, viimase erandi andmise aluseks on komisjoni 24. juuli 2000. aasta määrus (EÜ) nr 1614/2000 (millega sätestatakse üldise soodustuste süsteemi raames kehtestatud päritolustaatusega toodete määratluse erandid määrusest (EMÜ) nr 2454/93, et võtta arvesse Kambodža eriolukorda teatavate tekstiiltoodete ühendusse eksportimisel), [6] mida kohaldati ajavahemikus 15. juuli 2000 — 31. detsember 2001. Kambodža on esitanud taotluse erandi kehtivuse pikendamiseks. (4) Määruse (EÜ) nr 1614/2000 sätted, eelkõige iga-aastaseid koguseid käsitlevad tingimused, mis kajastavad ühenduse turu võimet Kambodža tooteid vastu võtta, Kambodža ekspordimahtu ja tegelikke kaubavoogusid, olid mõeldud selleks, et takistada vastavate ühenduse tööstusharude kahjustamist. (5) Komisjon arutas Kambodža esitatud taotlust ning leidis, et see on nõuetekohaselt põhjendatud. Seega pikendatakse erandi kehtivust. Peale selle on vaja, eelkõige arvesse võttes lepingulistes suhetes olevate ettevõtjate huvisid nii Kambodžas kui ka ühenduses ning Kambodža majanduse püsivat ja säästvat arengut investeeringute jätkumise ja tööhõive osas, et määruse (EÜ) nr 1614/2000 sätete kohaldamine jätkuks katkemata ka pärast määrusega sätestatud erandi kehtivusaja lõppemist. Lisaks sellele tuleks erand anda senisest pikemaks ajaks, kuid mitte kauemaks kui 31. detsembrini 2004, mil praegu kohaldatava üldise soodustuste süsteemi (GSP) kehtivusaeg lõpeb. (6) Et erandi toimimist saaks tõhusamalt kontrollida, peaksid Kambodža ametivõimud komisjonile korrapäraselt edastama väljastatud päritolusertifikaatide üksikasjad. (7) Seetõttu tuleks määrust (EÜ) nr 1614/2000 vastavalt muuta. (8) Käesoleva määrusega ettenähtud meetmed on kooskõlas tolliseadustiku komitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 1614/2000 muudetakse järgmiselt. 1. Artiklis 2 asendatakse kuupäev "31. detsember 2001" kuupäevaga "31. detsember 2004". 2. Artikkel 5 asendatakse järgmisega: "Artikkel 5 1. Kambodža pädevad asutused võtavad tarvitusele artiklis 1 nimetatud toodete ekspordikoguste kontrollimiseks vajalikud abinõud. 2. Kambodža pädevate asutuste poolt käesoleva määruse kohaselt väljaantud päritolusertifikaadi vormi A lahtrisse 4 tehakse järgmine märge: "Erand — määrus (EÜ) nr 1614/2000". 3. Kambodža pädevad asutused edastavad komisjonile iga kuu aruande nende koguste kohta, millele käesoleva määruse alusel on välja antud päritolusertifikaadi vorm A, ning kõnealuste sertifikaatide järjekorranumbrid." Artikkel 2 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolevat määrust kohaldatakse alates 1. jaanuarist 2002. Käesolev määrus on tervikuna siduv ja vahetult kohaldatav kõikides liikmesriikides. Brüssel, 15. veebruar 2002 Komisjoni nimel komisjoni liige Frederik Bolkestein [1] EÜT L 302, 19.10.1992, lk 1. [2] EÜT L 311, 12.12.2000, lk 17. [3] EÜT L 346, 31.12.2001, lk 1. [4] EÜT L 253, 11.10.1993, lk 1. [5] EÜT L 141, 28.5.2001, lk 1. [6] EÜT L 185, 25.7.2000, lk 46. --------------------------------------------------